ኖርዌይ የኢትዮጵያን ምርቶች ከቀረጥ ነፃ እንዲገቡ ፈቀደች
 የኖርዌይ መንግስት የኢትዮጵያን ምርቶች ከቀረጥ ነፃ እንዲገቡ መፍቀዱን አስታወቀ፡፡የኖርዌይ ምርቶች ጉምሩክና ኤክሳይዝ መምሪያ ዳይሬክቶሬት ረዳት ዳይሬክተር ሲሲሊ ጂ.አልኔስ እንደገለጹት ከኢትዮጵያ ወደ ኖርዌይ የሚገቡ ምርቶችን ከቀረጥ ነጻ እንዲገቡ የአገሪቱ መንግሥት ፈቅዷል፡፡ከኢትዮጵያ ወደ ኖርዌይ ከቀረጥ ነፃ እንዲገቡ የተፈቀዱት ሁሉም ወጪ ምርቶች መሆናቸውንና ከቀረጥ ነጻ የሚገቡበት ምንም አይነት የጊዜ ገደብ እንዳልተበጀለትም ዳይሬክተሩ ገልጸዋል።ኢትዮጵያ ወደ ውጭ ከምትልካቸው ምርቶች መካከል ቡና፣ የቅባት እህሎች፣ ቆዳና የቆዳ ውጤቶች፣ የጨርቃ ጨርቅ ምርቶችና ሌሎችም ይገኙበታል፡፡የኢትዮጵያ ንግድና ዘርፍ ማህበራት ምክር ቤት ዋና ጸሀፊ አቶ ጋሻው ደበበ እንዳሉት ወጪ ምርቶቹ ከቀረጥ ነጻ እንዲገቡ መፈቀዱ የሁለቱን አገራት የንግድና ኢኮኖሚ ትብብር በማጠናከር በኩል ከፍተኛ አስተዋጽኦ ያደርጋል።አቶ ጋሻው ደበበ መንግስት የጀመረውን ልማት ለማጠናከርና የንግድን ስርአት ማሳለጥ አስፈላጊ መሆኑን ጠቁመው፤ ይህ ታዳጊ አገራት ወደ አደጉ አገራት እና ካደጉ አገራት ወደ ታዳጊ አገራት የሚደረግ የንግድ ስርአት በአለም አቀፍ የንግድ ግንኙነት ላይ ታዳጊ አገራት ተወዳዳሪ እንዲሆኑ ያስችላቸዋል ብለዋል።የኖርዌይና ኢትዮጵያ ዲፕሎማሲያዊ ግንኙነት በ1900 መጨረሻ መጀመሩንና በአሁኑ ወቅት ጥሩ ደረጃ ላይ እንደሚገኝም አቶ ጋሻው ገልፀዋል፡፡ይህ የረጅም ጊዜ የትብብር ግንኙነት በተለያዩ የትብብር ስምምነቶች ወደ ላቀ ምዕራፍ መሸጋገሩን አስታውቀዋል ሲል ኢዜአ ዘግቧል።